Maatietopalvelu

Kyselyvastaus

**Asiakirjan tunnus:** KT1194

**Päivämäärä**: 23.9.2025

**Julkisuus:** Julkinen

**Iran / Henkilöllisyysasiakirjojen hankkiminen edustuston kautta**

**Iran / Acquisition of ID documents from abroad**

Kysymykset

1. Miten ilman huoltajaa jäänyt alaikäinen voi hankkia Iranin passin?  
2. Miten voi saada kadonneen tilalle uuden kansalaisuustodistuksen (shenasname) ulkomailta käsin?

Questions

1. How can a minor without a guardian apply for an Iranian passport from abroad?  
2. How to get a duplicate shenasname from abroad?

# Miten ilman huoltajaa jäänyt alaikäinen voi hankkia Iranin passin?

Iranin passia voivat hakea sekä ulkomailla että Iranissa syntyneet iranilaisten isien lapset, jotka luetaan Iranin kansalaisiksi.[[1]](#footnote-1) Iranin Helsingissä sijaitseva suurlähetystö edellyttää omilla Internet-sivuillaan olevien passinhakuohjeiden mukaisesti isän tai muun laillisen huoltajan läsnäoloa hankittaessa ensimmäistä Iranin passia alaikäiselle lapselle. Passihakemuksen liitteeksi vaaditaan hakijan alkuperäinen *shenasname* eli iranilainen kansalaisuustodistus. Alle 18-vuotias ei siis pysty hankkimaan itselleen Iranin passia ilman huoltajan lupaa.[[2]](#footnote-2)

Iranin Helsingissä sijaitsevan suurlähetystön Internet-sivujen mukaan kaikki passihakemukset on 12.9.2019 lähtien keskitetty hoidettavaksi elektronisesti Iranin konsuliasioiden keskusportaali Mikhakin kautta. Hakijoiden täytyy ensiksi rekisteröityä Mikhak-palveluun ja lähettää hakemuksensa käsiteltäväksi sähköisesti sivuston kautta, minkä jälkeen pääsee varaamaan ajan suurlähetystöön tunnistautumiskäyntiä ja alkuperäisten asiakirjojen luovuttamista varten.[[3]](#footnote-3) Iranin konsuliasioiden keskussivusto Mikhakin käyttöohjeiden mukaan alle 18-vuotiaan passihakemuksen täyttää hänen isänsä tai muu laillinen huoltaja Mikhak-järjestelmän kautta.[[4]](#footnote-4)

Kun Iranin kansalainen kuolee ulkomailla, hänen sukulaisensa odotetaan ilmoittavan tapahtuneesta Iranin suurlähetystöön. Tätä varten sukulaisen täytyy asioida henkilökohtaisesti edustustossa ja luovuttaa menehtyneen alkuperäinen kuolintodistus sekä poliisin ja oikeuslääkärin alkuperäiset raportit. Kuoleman rekisteröiminen Iranin viranomaisille ei onnistu ilman menehtyneen alkuperäistä shenasnamea ja passia, joiden lisäksi myös ilmoittajan tulee esittää omat vastaavat asiakirjansa. Jos menehtyneellä ei ole lainkaan sukua asuinmaassaan, Iranin ulkoministeriön alainen henkilörekisteriosasto on vastuussa kuoleman rekisteröimisestä.[[5]](#footnote-5)

Iranin siviililaki ( § 1228) mahdollistaa poikkeustilanteissa edustustojen virkamiehille väliaikaisen huoltajan nimeämisen kohdemaissaan oleville Iranin kansalaisille.[[6]](#footnote-6) Siviililain mukaan isän kuoltua lapsen laillinen huoltaja on isänpuolinen isoisä[[7]](#footnote-7), mutta jos tämä on kuollut, isä voi nimetä lapsen lailliseksi huoltajaksi valitsemansa muun henkilön.[[8]](#footnote-8) Mikäli Suomessa oleskeleva iranilainen lapsi on jäänyt ilman nimettyä laillista huoltajaa, Iranin Helsingissä sijaitseva suurlähetystö pystyy omilla Internet-sivuillaan olevien tietojen mukaisesti tarvittaessa määrittämään tämän asioita hoitamaan väliaikaisen huoltajan.[[9]](#footnote-9)

# Miten voi saada kadonneen tilalle uuden kansalaisuustodistuksen (shenasname) ulkomailta käsin?

*Shenasname* eli kansalaisuustodistus on keskeisin iranilainen asiakirja, jota vaaditaan lähes kaikkien virallisten asioiden hoitamiseen Iranissa.[[10]](#footnote-10) Ulkomailla kadonneen shenasnamen voi korvata uudella Iranin Helsingissä sijaitsevan edustuston kautta.[[11]](#footnote-11)

Iranin Helsingin-edustuston Internet-sivujen mukaan shenasnamen duplikaattiversion hankkimiseksi tarvitaan[[12]](#footnote-12):

* Henkilökohtainen käynti suurlähetystössä
* Vaadittavien lomakkeiden täyttäminen
* Neljä uutta passikuvaa
* Kuva kadonneen shenasnamen sivuista
* Kahden iranilaisen todistajan paikallaolo, joilla on uudenmalliset shenasnamet. Todistajat eivät saa olla hakijan perheenjäseniä.
* Molempien vanhempien alkuperäiset uudet shenasnamet.
* Vähintään kaksi muuta iranilaista kuvallista todistusta (passi, ajokortti, asepalveluksen suorittamiskortti, tutkintotodistus)
* Valtakirja, jos aikoo hankkia asiakirjan suoraan Iranista väestörekisterikeskuksesta valtuuttamansa henkilön avulla.
* 90 euron käsittelymaksu

Lisäksi Iranin Helsingin-edustusto mainitsee seuraavat edellytykset hakemuksen onnistumiselle[[13]](#footnote-13):

* Lomakkeet tulee täyttää selkeällä käsialalla persian kielellä ja vastata perusteellisesti kaikkiin kysymyksiin.
* Lomakkeeseen täytyy ehdottomasti merkitä kadonneen shenasnamen tyyppi (vanha tai uusi) ja hakemuksen päivämäärä.
* Passikuvien taakse tulee merkitä oma kansalaisuusnumero.
* Jos shenasname on kadonnut postilaitoksen toimesta, tarvitaan postin leimaama todistus tapahtuneesta. Tässä tapauksessa kahden todistajan läsnäoloa ei tarvita.
* Hakemuksen käsittelyn nopeuttamiseksi väestörekisteriviranomaisessa mukaan tulisi liittää kuvia kadonneen shenasnamen sivuista. Jos niitä ei ole, voi liittää kuvia myös vanhempiensa shenasnamejen sivuista.
* Jos hakemuksesta puuttuu kuvat kadonneesta shenasnamesta, täytyy toimittaa muu iranilainen kuvallinen todistus. Mikäli niiden toimittaminen on täysin mahdotonta, hakijan täytyy keskustella tilanteestaan konsuliosaston virkamiehen kanssa.
* Jos kadonnut asiakirja löytyy uuden shenasnamen myöntämisen jälkeen, se täytyy 10 päivän sisällä löytämisestä toimittaa Iranin edustustoon. Virkamiehet esittävät kysymyksiä löytämisen ajankohdasta ja yksityiskohdista.
* Jos uudessa myönnetyssä asiakirjassa on virheitä, siitä täytyy välittömästi ilmoittaa suurlähetystöön, joka toimittaa asiakirjan korjattavaksi sen myöntäneeseen väestörekisterikeskukseen.

Ulkomailla oleskeleva iranilainen voi virallisesti valtuuttaa kotimaassa asuvan sukulaisensa hankkimaan itselleen shenasnamen duplikaattiversion väestörekisterikeskuksesta. Tätä varten hänen tulee ensin lähettää valtakirjapohja Mikhak-portaaliin ja sitten varata aika asian loppuun saattamiselle Iranin suurlähetystössä. Iranin Helsingin-edustuston ohjeiden mukaan valtakirjan lähettäjän täytyy todistaa henkilöllisyytensä alkuperäisellä shenasnamella tai Iranin passilla.[[14]](#footnote-14) Iranissa väestörekisteritoimisto edellyttää muita iranilaisia kuvallisia henkilöllisyystodistuksia uuden shenasnamen myöntämiseksi.[[15]](#footnote-15)

Iranissa 15 vuotta täyttäneelle henkilölle tulee hankkia uusi shenasnamen versio, johon lisätään ensimmäistä kertaa myös haltijan kuva.[[16]](#footnote-16) Tätä varten henkilön tulee itse asioida suurlähetystössä ja luovuttaa aiempi shenasnamensa hakemuksen ohessa. Lisäksi hakemukseen tulee liittää muut henkilön omistamat iranilaiset sekä kohdemaan kuvalliset henkilöllisyystodistukset. Mikäli iranilaisten henkilöllisyystodistusten toimittaminen on mahdotonta, henkilöä pyydetään keskustelemaan tilanteestaan konsuliosaston virkamiehen kanssa.[[17]](#footnote-17)

## Lähteet

Embassy of the Islamic Republic of Iran in Helsinki [päiväämätön]

a)*امور مربوط به وکالتنامه (“Valtakirja-asiat”).* <https://finland.mfa.gov.ir/portal/GeneralCategoryServices/11900> (käyty 23.9.2025).

b) *امور سرپرستی و قیمومیت* (“Huoltajuusasiat”). <https://finland.mfa.gov.ir/portal/GeneralCategoryServices/11896> (käyty 23.9.2025).

c) *اولین گذرنامه (برای نوزاد)).* (“*Ensimmäinen passi (vastasyntyneelle)”).* <https://finland.mfa.gov.ir/portal/GeneralCategoryServices/11855>(käyty 23.9.2025).

d) *ثبت فوت و حمل جنازه به ایران* (”Kuolintodistus ja ruumiin kuljettaminen Iraniin”). <https://finland.mfa.gov.ir/portal/GeneralCategoryServices/11895> (käyty 23.9.2025).

e) *درخواست تعویض شناسنامه دو برگی جدید(جهت افراد بالای 15 سال) . (”Uuden kaksisivuisen shenasnamen korvaaminen yli 15-vuotiaiden versiolla”).* <https://finland.mfa.gov.ir/portal/GeneralCategoryServices/11875>(käyty 23.9.2025).

f) *درخواست صدور شناسنامه* المثنی*. (”Duplikaattishenasnamen myöntäminen*”. <https://finland.mfa.gov.ir/portal/GeneralCategoryServices/11881>(käyty 23.9.2025).

Iran 1935. *The Civil Code of the Islamic Republic of Iran.* Saatavilla: <https://www.wipo.int/edocs/lexdocs/laws/en/ir/ir009en.pdf> (käyty 23.9.2025).

Landinfo 5.1.2021. *Report Iran: Passports, ID and civil status documents*. <https://landinfo.no/wp-content/uploads/2021/01/Iran-Passports-ID-and-civil-status-documnents-05012021.pdf>(käyty 23.9.2025).

Mikhak [päiväämätön]*. گذرنامه: سواالت متداول*. (“Passi: usein toistuvia kysymyksiä”). <https://mikhak.mfa.gov.ir/assets/dist/files/pdf/faq_gozarnameh.pdf> (käyty 23.9.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Iran 1935 § 976. [↑](#footnote-ref-1)
2. Embassy of the Islamic Republic of Iran in Helsinki [päiväämätön] (c). [↑](#footnote-ref-2)
3. Embassy of the Islamic Republic of Iran in Helsinki [päiväämätön] (c). [↑](#footnote-ref-3)
4. Mikhak [päiväämätön]. [↑](#footnote-ref-4)
5. Embassy of the Islamic Republic of Iran in Helsinki [päiväämätön] (d). [↑](#footnote-ref-5)
6. Iran 1935 § 1228. [↑](#footnote-ref-6)
7. Iran 1935 § 1180–1181. [↑](#footnote-ref-7)
8. Iran 1935 § 1188–1190. [↑](#footnote-ref-8)
9. Embassy of the Islamic Republic of Iran in Helsinki [päiväämätön] (b). [↑](#footnote-ref-9)
10. Landinfo 5.1.2021, s. 8. [↑](#footnote-ref-10)
11. Embassy of the Islamic Republic of Iran in Helsinki [päiväämätön] (f). [↑](#footnote-ref-11)
12. Embassy of the Islamic Republic of Iran in Helsinki [päiväämätön] (f). [↑](#footnote-ref-12)
13. Embassy of the Islamic Republic of Iran in Helsinki [päiväämätön] (f). [↑](#footnote-ref-13)
14. Embassy of the Islamic Republic of Iran in Helsinki [päiväämätön] (a). [↑](#footnote-ref-14)
15. Landinfo 5.1.2021, s. 15. [↑](#footnote-ref-15)
16. Landinfo 5.1.2021, s. 12-13. [↑](#footnote-ref-16)
17. Embassy of the Islamic Republic of Iran in Helsinki [päiväämätön] (e). [↑](#footnote-ref-17)